ຫຼາຍພັນຄົນ ອອກມາ ເດີນຂະບວນ ປະທ້ວງ ກ່ຽວກັບ ວິກິດການ ອົບພະຍົບ ໃນຢູໂຣບ 
ຫຼາຍສິບ​ພັນ​ຄົນ ​ພາກັນ​ໄປ​ເຕົ້າ​ໂຮມກັນ ຢູ່​ໃຈກາງ​ນະຄອນ London ​ເພື່ອ​ປະ​ທ້ວງ​ຕໍ່ຕ້ານ ທ່າທີ​ຂອງ​ລັດຖະບານ ​ອັງກິດ ກ່ຽວ​ກັບ ​ວິ​ກິດ​ການ​​ອົບພະຍົບ ທີ່​ທະວີ​ຂຶ້ນ​ເລື້ອ​ຍໆ.
ເຈົ້າໜ້າທີ່ຕຳຫຼວດ ເຢຍຣະມັນ ກ່າວວ່າ ຊາວອົບພະຍົບຈຳນວນ 12,200 ຄົນ ທີ່ຫາທາງຂໍອາໄສລີ້ໄພ ຢູ່ໃນສະຫະພາບຢູໂຣບ ໄດ້ຫຼັ່ງໄຫຼເຂົ້າໄປ ນະຄອນ Munich ທາງພາກໃຕ້ຂອງເຢຍຣະມັນ ໃນວັນເສົາວານນີ້ ແລະ ບັນດາເຈົ້າໜ້າທີ່ ຢ້ານວ່າ ພວກເຂົາ ເຫຼົ່ານັ້ນ ຈະຕ້ອງໄດ້ພັກພາອາໄສຄ້າງຄືນ ຢູ່ກາງແຈ້ງ ເພາະວ່າ ພວກເຂົາບໍ່ມີບ່ອນອື່ນໃດທີ່ຈະໄປ ບັນດາເຈົ້າໜ້າທີ່ ກ່າວໃນວັນອາທິດມື້ນີ້ ວ່າ ການຫຼັ່ງໄຫຼ່ເຂົ້າໄປ ໃນເມືອງດັ່ງກ່າວ ແມ່ນຍັງບໍ່ລົດລະ ນະຄອນ Munich ເປັນຈຸດ ສຳຄັນ ຂອງການເຂົ້າປະເທດ ຈາກພາກຕາເວັນອອກ ໃນວັນເສົາວານນີ້ ການເດີນຂະບວນ ກ່ຽວກັບວິກິດການອົບພະຍົບທີ່ທະວີຂຶ້ນເລື້ອຍໆ ໄດ້ເກີດຂຶ້ນໄປທົ່ວຫົວເມືອງຕ່າງໆ ທີ່ສຳຄັນຂອງຢູໂຣບ ປະຊາຊົນຫຼາຍສິບພັນຄົນ ໄດ້ພາກັນໄປເຕົ້າໂຮມກັນ ຢູ່ໃຈກາງນະຄອນ London ເພື່ອປະທ້ວງຕໍ່ຕ້ານ ທ່າທີຂອງລັດຖະບານອັງກິດ ກ່ຽວກັບວິກິດການອົບພະຍົບ ທີ່ທະວີຂຶ້ນເລື້ອຍໆນັ້ນ ບັນດານັກເຄື່ອນໄຫວເພື່ອສິດທິມະນຸດ ນັກການເມືອງ ແລະ ນັກສິລະປິນ ໄດ້ພາກັນເດີນຂະບວນໄປຍັງ ຈະຕຸລັດ ລັດຖະສະພາ ດ້ວຍຄວາມເປັນນ້ຳນຶ່ງໃຈດຽວກັບສະພາບຂອງຊາວອົບພະຍົບ ຜູ້ທີ່ພະຍາຍາມ ຫລົບໜີ ການສູ້ລົບຂັດແຍ້ງກັນ ໂດຍສະເພາະ ແມ່ນຢູ່ໃນຕາເວັນອອກກາງນັ້ນ